Trimitas (orkestras)

Valstybinis pučiamųjų instrumentų orkestras „Trimitas“ – profesionalus pučiamųjų instrumentų orkestras, 1957 metais įkurtas kompozitoriaus ir dirigento Vito Žiliaus.

Istorija 

Valstybinis pučiamųjų instrumentų orkestras „Trimitas“ atlieka įvairių žanrų ir stilių muziką. Orkestras koncertuoja su perkusininkų ansambliu „Giunter Percussion“ („Drum & Brass“), pianistu Petru Geniušu („XX a. rapsodija“), violončelininku Vytautu Sondeckiu ir kt. Bendradarbiaujama su įvairiais menininkais, gretinami sceniniai žanrai: teatras, modernusis šokis ir kt. Pastaraisiais metais kartu su aktore ir režisiere Birute Mar pristatyti du teatralizuoti spektakliai visai šeimai – „Trimito miestas“ ir „Trimito skrydis“.

Orkestras 1957 m. įkurtas kompozitoriaus ir dirigento Vito Žiliaus kaip Vilniaus centrinio kultūros ir poilsio parko muzikos kolektyvas. 1964 m.  orkestro dirigentu tapo Romas Balčiūnas. 2009–2020 m. orkestrui dirigavo Ugnius Vaiginis.

Nuo 2018 m. orkestrui vadovauja prof. dr. Antanas Kučinskas. Įvairiais laikotarpiais kolektyvui taip pat vadovavo Viktoras Aleksa (1961–1964 m.), Ramutis Balčiūnas (1964–1977 m.), Mindaugas Tamošiūnas (1977–1983 m.), Lionginas Čiapas (1983–1987 m.), Rimantas Pašiūnas (1987–1992 m.), Romualdas Petraitis (1992 m. balandžio-lapkričio mėn.), prof. Algirdas Budrys (1992-2004 m.), Romualdas Barvainis (2004-2013 m.), Deividas Staponkus (2013-2018 m.).

Nuo 2021 m. meno vadovo ir vyr. dirigento pareigas užima Leifas Karlssonas, orkestro dirigentas – Karolis Variakojis.

Pastarieji laimėjimai 
2021 m. rugsėjo 17–19 d. orkestras viešėjo Linšiopingo mieste Švedijoje, festivalyje „Svensk Blåsmusikfestival“, kuriame pasirodė iškiliausi Skandinavijos orkestrai. „Linköping Konsert & Kongress“ salė, kurioje vyko orkestrų pasirodymai, yra laikoma geriausią akustiką pučiamųjų orkestrams turinčia erdve visoje Švedijoje. Nepaisant dėl pandemijos apriboto žiūrovų skaičiaus, pagrindiniu festivalio akcentu tapo Valstybinio pučiamųjų instrumentų orkestro „Trimitas“ programa, sulaukusi pagyrų ir ovacijų.

Pastaruoju metu orkestro repertuare vyrauja simfoninio pučiamųjų žanro kūriniai, tolstama nuo žygiuojančio orkestro įvaizdžio.

Veikla 
Trimitas parengė originalias klasikinės, šiuolaikinės, sakralinės, džiazo ir populiarios muzikos programas su James Morrison (Australija), Steven Mead (Didžioji Britanija), Sergei Nakariakov (Prancūzija), Johnatan Warburton (Didžioji Britanija). Bendradarbiavo su kompozitoriais bei dirigentais Jacob de Haan (Nyderlandai), Jan van der Heide (Nyderlandai), John Linch (JAV), Bert Langeler (Nyderlandai), Janis Purins (Latvija), Thomas C. Duffy (JAV), Večeslav Michnovič (Baltarusija), Jorgen Jansen (Danija) ir kt.

Trimitas koncertavo su tokiais ryškiausiais Lietuvos atlikėjais kaip Virgilijus Noreika, Vytautas Juozapaitis, Algirdas Budrys, Asta Krikščiūnaitė, Eduardas Kaniava, Judita Leitaitė, Edmundas Seilius, Merūnas Vitulskis ir kt.

Originalių kūrinių „Trimitui“ yra sukūrę B. Dvarionas, E. Balsys, J. Juzeliūnas, J. ir V. Juozapaičiai, F. Bajoras, J. Tamulionis, A.Bražinskas, R. Žigaitis, T. Makačinas, M. Tamošiūnas, K. Daugėla, T. Adomavičius, R. Giedraitis. Ypač kompozitoriai B. Gorbulskis, J. Navakauskas ir A. Raudonikis.

„Trimitas“ įrašė 12 plokštelių, 9 audiokasetes, 9 kompaktines plokšteles, daugiau kaip 200 kūrinių į Lietuvos radijo fondus.

Šaltiniai

Nuorodos 

VPIO „Trimitas“

Lietuvos orkestrai
Vilniaus kultūra